
I. 
HÚSKVEÐJA, 


flutt af sjera Skúla Gíslasyni, 
presti, frá Stóra-Núpi. 


tár atburður hefur kallað oss hingað, og 
sorglegt verk höfum vjer fyrir hendi, að fylgja 
henni frá þessu húsi, sem nú skilur við það til 
fulls, að fylgja henni þangað, sem hún verður 
hulin fyrir augum vorum og vjer sjáum hana 
aldrei framar hjer á jörðu. Oss fellur það þungt, 
að skiljast við þá, sem vjer elskum; en lengri 
skilnað gjörir enginn heldur en dauðinn, og ef hann 
ber snögglega að hendi, þegar vjer eigum sízt von 
á, að hann svipti oss þeim, sem vjer viljum ekki 
missa, þá verður bölið oss sárast, því vjer svipt- 
umst þá gleði vorri allt í einu, og minning hennar 
eykur harminn yfir því mótlæti, sem á liggur. Og 
hjer á þetta sjer stað; því fyrir skömmum tíma var 
hún alhress, sem nú liggur hjer látið lík fyrir aug- 
um vorum, og þá hjúkraði hún honum veikum, 
sem nú syrgir hana látna, og sem missir hennar 
snertir sárast, af því hann var tengdur henni nán- 
ari böndum, en börnin —- eptir ráðstöfun guðs sjálfs 
— eru tengd föður og móður; af því hún var 

honum innilegri og hjartkærari, en nokkur annar 
maður gat verið, svo enginn getur bætt mein hans, 
nema sá, sem bætir allt. Foreldrar syrgja ást- 
ríka dóttur, sem var prýði húss þeirra, hafði svo 
lengi tekið þátt í sorg þeirra og gleði, og aldrei 
komið fram nema til góðs. Vandamenn og vinir 
trega hana, því hún umgekkst þá með stillingu og 
blíðlyndi. Já, hver, sem til hennar þekkti, má trega 
hana, því hann gat lært gott af henni; eða er það 
ekki lærdómsríkt, að sjá sakleysi og ljúflyndi sam- 
einað við menntun og kurteisi, þar sem sitt tekur 
svo. opt hverja stefnuna? Verður það ekki að gleðja 
hvern þann, sem getur glaðzt yfir nokkru góðu, að 
heyra annars ekki getið nema að góðu, nema að 
siðsemi í heimi þessum, þar sem nógir eru til að 
ræna 0ss sakleysinu, og hafa svo opt sigri að fagna: 
en nógu margir eru líka til að kasta hinum fyrsta 
steini á oss, þegar það er misst, og gjöra þeim ó- 
mögulegt að standa aptur á fætur, sem eru fallnir? 
Guðs barn er í þessum heimi, eins og vatnslind á 
eyðimörku, sem gefur ferðamanninum styrk, svo 
hann örmagnist ekki; hann svalar sjer, heldur svo 
áfram og lofar guð, sem gaf hana; þannig megum 
vjer lofa guð fyrir sjerhvern bróður eða systur, sem 
styrkir oss með dæmi sínu, og það er ætíð sorgar- 
efni, að missa þá, sem svo eru; en guð gefur öllum 
þeim, sem á hann vona, styrk til að sigra allt, svo 
þeir hafa gleði sína hjá guði þó þeir gráti, þegar 
vonarlaust harmakvein, eða vonarlaust tilfinningar- 

leysi bugar þá, sem leita huggunar hjá heiminum 
eða sjálfum sjer, og ekki hjá guði. Guð er trúr, 
og freistar einkis yfir megn fram, hann 
gjörir þeim dauðann að lífi, sem á hann vona, hvort 
sem þeir eiga sjálfir að leysast hjeðan, eða sjá sín- 
um á bak inn í eilífðina. 

Vjer syrgjum þig, framliðna systir! af því vjer 
erum veikir; það var vor ósk, að þú værir, þegar 
faðir vor allra vildi, að þú færir; það var ósk vor, 
að guð blessaði þig sem húsmóður og móður, að 
guð gæfi þjer færi og tíma, til að standa í þeirri 
stöðu, sem þú varst kölluð til, og láta ljós það, 
sem hann hafði gefið þjer, lýsa fyrir mönnum. En 
vjer vitum ei, hvers biðja ber; guði, sem veit allt, 
hefur nú þóknazt að láta von vora ekki rætast, því 
þessi von var bundin við þennan heim, en það er 
einungis von hins eilífa, sem aldrei bregzt, og hver 
er svo djarfur að segja, að vor framliðna hafi ekki 
eins fyrir það, fullkomnað það verk, sem guð hafði 
ætlað henni að vinna? Sá, sem ekki hefur gjört 
sig nafnkunnan af þeim verkum, sem heimurinn 
heldur á lopt, hefur opt framkvæmt meira í guðs 
augliti, en sá, sem er öllum kunnur fyrir stórkost- 
legar framkvæmdir, því guð sjer það, sem mennirnir 
hvorki geta sjeð, nje vilja sjá, og hann mun opin- 
berlega endurgjalda það, sem hefur dulizt fyrir öðr- 
um. Þegar vjer erum þroskaðir til hins „eilífa lífs, 
veitir hann oss það, en undir því er öll vor vel- 
ferð komin, að vjer sjeum hæfir, þegar kallið kem- 

ur, að vjer sjeum svo ánægðir með ráðstöfun guðs, 
að vjer möglum hvorki nje kveinum, og þetta hug- 
arfar hafði hin framliðna tamið sjer; guð hafði 
gefið henni, að taka því, sem að höndum bar, með 
stillingu og spekt, gefið henni blítt og viðkvæmt 
hjarta, svo henni fjell það ljett, sem mörgum fellur 
svo þungt, að afneita sjálfri sjer, og lifa fyrir þann, 
sem guð hafði tengt henni, að álíta hans velferð 
sína velferð, og hans mótlæti sitt mótlæti; en hvað 
gjörir oss að guðs börnum, ef það er ekki þetta 
hugarfar? því þá erum vjer mest virtir fyrir guði, 
þegar vjer þjónum öðrum, en ekki sjálfum oss, á- 
lítum sjálfa oss skapaða fyrir aðra, en ekki þá fyrir 
oss. En hver bindur líka hjörtu vor fastara að 
sjer, en sá, sem hefur þetta hugarfar? því guð bless- 
ar þá helzt með elskunni, sem ekki beita valdinu, 
hann veitir þeim það vald, sem heimurinn þekkir 
ekki, og engar sögur fara af, en sem þó megnar 
meira og hefur blessunarríkari ávexti, en það veldi, 
sem allir verða að lúta og enginn elskar. Það er 
guðs gjöf, að geta látið slíka elsku í tje hjer í heimi; 
en elskan til guðs er undirrót hennar, þess vegna 
þráir hún himininn, því þar hefur hún sigrað allar 
hindranir, og getur ekki lengur bugazt af neinu; 
hún getur ekki bundið neinn við heiminn, því þar 
getur hún aldrei neytt sín til fulls. Það getur opt 
kostað stríð, þó ekki beri á, að lifa öðrum, og 
stunda lífs og sálar velferð þeirra; mæðu og sorg 
ber þá líka að höndum, því fleira er þungt, en á 

sjálfum liggur, og umbun kærleikans getur aldrei 
alveg verið hjerna megin, því hinn innri maður vor 
verður sjaldan rjett metinn af öðrum; vjer skamm- 
sýnir menn dæmum helzt eptir hinu ytra, getum 
ekki ætíð notið þess, sem einn hefur bezt að bjóða, 
og heimtum opt meira, en nokkrum er unnt að láta 
í tje. Samfjelag kærleikans á ætíð við einhverjar 
hindranir að stríða hjer á jörðu, og svo verður það 
að vera, því annars mundum vjer ekki óska neins 
æðra, en þessa lífs; en þannig vekur guð með kær- 
leikanum í þessu lífi löngun til eilífs lífs, þar sem 
hið góða hrindir öllum tálmunum frá sjer og brýat 
fram hindrunarlaust; guð lætur þar allt, sem hann 
hefur gefið, fá tækifæri til að fullkomnast, og allt, 
sem vantar í þessu lífi til þess, að vjer getum fram- 
kvæmt það góða, sem vjer vildum, veitist þá í ríku- 
legum mæli. Þessi löngun og von gefur styrk til að 
lifa, og fögnuð í dauðanum; hún hefur hið eilífa 
fyrir mark sitt og mið, og þess vegna upp fyllist hún 
fyr eða seinna, hve nær sem guð sjer það börnum 
sínum fyrir beztu, því hann er trúr, og freist- 
ar einkis yfir megn fram. 

Og þó syrgjum vjer, af því vjer erum veikir, 
en vjer þökkum þjer, himneski faðir! fyrir þennan 
veikleika vorn; það er þín gjöf, að vjer getum elsk- 
að fleiri en sjálfa oss, að vjer söknum þeirra, sem 
vjer elskum, en getum undir eins látið huga vorn 
fylgja þeim til þín; vjer þorum að syrgja, því þú 
gefur oss styrk til að sigra sorgina; vjer fegrum 

ekki dauðann fyrir oss, vjer svæfum ekki tilfinning- 
una fyrir skelfingu hans, vjer vitum, að hann er 
verðlaun syndarinnar, bæði sjálfra vor og annara. 
Þú hefur skapað oss til lífsins, og gafst oss anda 
fyrir eilífðina, og því hryllir oss við hinu hræðilega 
stríði milli lífs og dauða, þegar allt það, sem oss 
er gefið, hverfur og bugast fyrir líkamans sjónum, 
og ekkert verður eptir, nema líkið, sem sver sig 
í ætt við duptið; og sárast bítur dauðinn á oss, 
þegar hann ræðst á lífið, meðan það er í fullu atli, 
og brýtur það allt í einu niður. En guð hefur 
sent 05s þann, sem gekk á móti dauðanum í hinni 
óttalegustu mynd hans, og sigraði hann, og hefur 
gefið öllum, sem á hann trúa, krapt til að sigra 
dauðann, þó hann eyðileggi hina jarðnesku tjaldbúð. 
Sá, sem gaf oss tilveruna, lætur ekki verk sitt verða 
að engu, því honum er ekki um megn, að viðhalda 
sínu egin verki, honum er ekki ómáttugt, að græða 
dauðans mein, heldur en önnur, og hann finnur bein 
vor, þó þau sjeu orðin að dupti. Hver mun gefa 
hinum visnu beinum líf, nema þú, drottinn! þegar 
þú lætur það almættisorð þitt hljóma: „Kom, lífs- 
andi, og les þig inn í þessa dauðu, svo þeir lifni 
við“. Hver mun ljetta hinni þungu moldarblæju, 
er vjer breiðum ofan á hina framliðnu, nema þú, 
drottinn! þegar lúðurinn hljómar, og þeir, sem í 
gröfunum eru, heyra rödd sonar þíns, og verða 
hrifnir fram fyrir dómstól hans? þú hefur þannig, 
guð minn! látið bætur liggja til alls, líka þess, 

sem þyngst er, og þó líturðu í náð til þeirra, 
sem gráta þá, sem þeim eru kærastir, þegar þú 
tekur þá til þín, ef gráturinn kemur af hreinu 
hjarta og hreinum söknuði, „og gleymir ekki virðing- 
unni fyrir þjer og elskunni til þín; þú ert þá at- 
hvarf þess, sem grætur, og minnist miskunar þinnar 
í mótlæti hans; þú græðir, af því þú hefur slegið, 
gleður, af því þú hefur grætt; að kvöldi gengur grát- 
ur Í garð, að morgni hefst gleðisöngur; hann hefst, 
þó ekki sje fyr en að morgni eilífðarinnar; hann 
er þá fyrirbúinn öllum guðs börnum, og sá morgun 
er mjög nærri; ein draumlaus nótt liggur milli hans 
og vor; það er ér ekki nema ein nótt, sem skilur 
nú á milli syrgjandi ástvina og hinnar látnu; hún 
er sofnuð, og vöknuð hjá guði. Ól látið þá á sann- 
ast, að þjer hafið haft hana kæra, að söknuður yðar 
sje ekki geðshræring, sem rís upp um stund og 
hjaðnar svo aptur; látið það á sannast með því, að 
láta hana taka huga yðar með sjer til guðs, svo 
þjer gangið í ljósinu meðan dagurinn vinnst, sofnið 
í friði, þegar nóttin fellur yfir og enginn getur unn- 
ið, en vaknið hjá guði, sem þá mun sameina það, 
sem var skilið um stund, og þó ekki skilið, ef 
hugur vor nálægir sig guði, því guð er alstaðar 
nálægur, og hjá honum eru allar hreinar sálir hver 
annari nálægar, hvort sem þær hafa slitið líkamans 
bönd, eða stynja enn þá í þeim, og vona með á- 
hyggjusamlegri eptirvæntingu eptir frelsi guðs barna. 
þú, sem nú syrgir ástkæra konu, jeg veit, að aðrir 

geta ekki vitað, hversu mikils þú hefur að sjá á 
bak, ekki getið þess nærri, hvað mikið þú hefur að 
bera, því þó margir hafi reynt sama, stendur þó 
aldrei eins á fyrir neinum, því hugur vor er marg-- 
breyttur, og sorgin fér með sínu móti að hverjum. 
Ef eitthvað bjátar á, getum vjer sjálfir sjaldnast 
sagt til harma vorra, og mennirnir sjaldan ráðið 
bót á þeim, þó þeir vildu; það, sem þeir opt gjöra 
í bezta skyni, getur skemmt, en ekki bætt, en guð 
veit, hvað að oss gengur, betur en vjer sjálfir; hon- 
um er það ljóst, þó oss sje það óljóst, og hann 
veitir þeim öllum huggun, sem leita hans. Hann 
mun líka minnast þín, ef þú leitar hans huggunar, 
og til annars hefur þú ekki að leita, og enginn 
vor; þegar hann er með oss, verður sorg og gleði 
oss til blessunar; hann veri með þjer, og láti sorg 
þína verða þjer til blessunar! Allir þjer, sem nú 
harmið hina framliðnu, leitið huggunar hjá hinum 
ósýnilega guði, og á hinu ósýnilega landi hinna 
lifendu, því þar er hennar að leita, sem þjer syrgið; 
þar eru engin tár, ekkert kvein og euginn dauði; 
sá, sem stefnir þangað, skal ekki smakka dauðann 
að eilífu; þess fleiri sem æfidagarnir verða, þess 
yngri verður hann, því hver dagurinn færir hann 
nær hinni eilífu æsku. Jörðin hefur enga huggun 
að bjóða, nema þögn grafarinnar, sem er grátlaus, 
af því hún er líflaus, og sem alla hryllir við, ef 
þeir eru ekki þegar dauðir, áður en sálin skilst við 
líkamann. Vjer syrgjum, „ekki af því vjer þráum 

gröfina, en vjer syrgjum, af því vjer þráum sigurinn 
yfir gröfinni og dauðanum, af því vjer þráum eilíft 
líf; en vjer syrgjum líka, af því vjer erum veikir, 
veikir í trúnni á hinu ósýnilega, svo dauðinn, sem 
vjer höfum fyrir augunum, skyggir á lífið, sem vjer 
sjáum ekki, en sem vjer vitum að guð hefur oss 
fyrirbúið, og höfum því vissa von um; og þó mun 
guð láta þennan efa verða að vissu, ef hann kem- 
ur einungis af breyskleika vorum, því hann þekkir 
breyskleika vorn; hann mun láta hryggðina snúast 
í gleði, ef hryggðin vill láta hann stjórna sjer, því 
hann þekkir ístöðuleysi vort, en hann er trúr, 
og freistar einkis yfir megn fram. 

Stundin er komin til að kveðja þig, vor fram- 
liðna! Stundin er komin til að fylgja þjer úr þessu 
húsi í guðs hús, til að leita huggunar í guðsorði, 
og fylgja þjer svo að reiti grafarinnar, og sá hveiti- 
korninu í guðs akur; en vjer erum vissir um, að 
hinn mikli uppskerumaður muni ekki gleyma því á 
hinum seinasta uppskerudegi, erum vissir um, að 
vjer sjáum þig aptur í hinu mikla föðurhúsi á himn- 
um, í borg guðs lifanda, þegar öll börnin safnast 
að föðurknjánum; þar mun eilíf samvist bæta stutt- 
an skilnað, og þaðan munum vjer aldrei fara.  Vjer 
komum til þín, en þú ekki til vor. Látum oss 
þá ganga hjeðan; það ljettir oss þennan gang, að 
vjer vitum að frelsi vort nálægist. Amen. 


IL. 
LÍKRGEÐA, 


flutt í Hraungerðiskirkju 
af 
sjera J. K. Briem, 


prófasti, frá Hruna. 


Verötain líður undir lok og hennar lysting, en 
sá, sem guðs vilja gjörir, lifir að eilífu. Lát oss, 
ó drottinn! aldrei gleyma þeim lærdómi, sem liggur í þess- 
um orðum, svo að vjer aldrei verðum án þeirrar huggunar, 
sem einnig Í þeim er; lát oss aldrei gleyma, að þessi heim- 
ur, og allt, sem í horum lystilegt þykir, líður undir lok, og 
það af því, sem oss hefur verið veitt, það getum vjer misst, 
þá minnst vonum varir. En lát oss heldur aldrei 
gleyma, að þó heimurinn, og allt, sem í honum er, 
líði undir lok, þá lifir þó sá að eilífu, sem þinn vilja 
gjörir. Ó, hjálpa oss, himneski faðir! að vjer ætíð höfum 
þinn heilaga vilja í huga og hjarta, og ætíð leitumst við, að 
breyta eptir honum, svo að bæði vjer, hvað helzt sem í þessu 
lífi kemur fram við oss, og svo vinir vorir eptir vorn dag, 
geti huggun haft af því huggunarríka fyrirheiti: sá, sem guðs 
vilja gjörir, lifir að eilífu. Amen. 


Sorglegur atburður hefur safnað oss saman, og 
vjer, sem hjer erum saman komnir tökum án 
alls efa allir hlutdeild í sorg þess vors bróður, sem 
hjer hefur misst ástkæra konu, í sorg þeirra for- 

eldranna og systkinanna, sem trega elskaða dóttur 
og systur. En þósorg sje í huga vorum, þá syrgjum 
vjer þó ekki eins og þeir, sem enga von hafa, og 
vjer viljum ekki láta hugann hvarfla hingað og 
þangað, svo sem villtan vega, heldur viljum vjer 
halda honum við veginn, þann veginn, sem undir 
eins er sannleikurinn og lífið, þann veginn, sem 
leiðir í allan sannleika og til hins sanna lífs. Ó, 
gjörum vjer það af alvöru, þá styrkist í oss vonar- 
innar vissa og trúarinnar traust, en því vissari sem 
vonin er, og því traustari sem trúin er, því meir 
og því betur finnum vjer krapt huggunarinnar í 
hjörtum vorum. Að vísu finnur sá, er sjer heldur 
til hans, sem er vegurinn, sannleikurinn og lífið, 
að vísu finnur hann, ekkert síður en aðrir, til 
þess, sem mæðulegt er í mannanna lífi; að vísu 
brjótast andvarpanir fram af brjósti hans, er hann 
íhugar; hversu allt í heiminum er óstöðugt, og hversu 
það líður undir lok; að vísu fram knýjast tár af 
augum hans, þegar hann verður fyrir miklum missi, 
og sorg og söknuður sækir hann heim; en huggunin 
er honum þó ætíð haróla nærri, og á honum rætist 
það, að þegar þörfin er mest, þá er hjálpin og hugg- 
unin næst. þess vegna, látum oss leita hans, og 
halda oss til hans, sem er vegurinn, sannleikurinn 
og lífið, í öllum þessa lífs hörmum, einnig í þeim, 
sem nú Eru 083 næstir. Ó, hversu margt hefur hann 
oss kennt og kenna látið, það, er oss má hugga í 

hörmum vorum, það, er oss má styrkja í stundar- 

stríði voru hjer í heimi. Vjer höfum þegar minnt 
oss á eitt, vjer höfum minnt oss á þau lærdóms- 
ríku og huggunarríku orð: „Veröldin líður und- 
„ir lok, og hennar lysting, en sá, sem 
„guðs vilja gjörir, lifir að eilífu“. (1. Jóh. 
2, 17.) Látum oss gefa gætur að þessum orðum 
oss til lærdóms og huggunar. 

Veröldin líður undir lok og hennar 
lysting. Hver er sá, sem það ekki viti? hver er 
sá, sem ekki hafi reynt, hversu fallvalt og forgengi- 
legt það er, sem oss í heiminum veitist, ekki ein- 
ungis allt heimsglysið og öll hans fordild, ekki 
einungis það, sem lítils vert er í sjálfu sjer, heldur 
einnig það, sem mikils vert er í rjettri raun, einn- 
ig það, sem vjer með fullum sanni köllum guðs góð- 
ar gáfur? Lífið er sú dýrmætasta gjöf, sem guð 
hjer gefur oss; en hversu fallvalt og forgengilegt 
reynist opt þetta jarðneska líf, eins þar, sem ekki 
leit út til þess, að það mundi verða svo fallvalt, 
og svo er varið öllu, sem oss er gefið af þeim jarð- 
nesku gæðum; já, þó vjer hefðum á einhverju enn 
meiri mætur, þó eitthvað væri oss enn kærara, en 
vort eigið líf, þá gætum vjer ekki haldið því að 
heldur, heldur hljótum vjer á tilsettum tíma við 
það að skilja. Þetta vita allir; reynslan kennir 
það svo ómótmælanlega, að enginn getur um það 
verið í nokkrum efa; og þó erum vjer svo opt á 
það minntir í heilagri ritningu, þó er það svo opt 
tekið fram í guðs heilaga orði, hversu að lífið sje 


15 


fallvalt, og allt annað, sem í heiminum er, forgengi- 
legt. Til hvers mun þetta, sem reynslan svo ó- 
mótmælanlega, og opt svo tilfinnanlega kennir, til 
hvers mun það svo opt vera tekið fram í guðsorði, 
og vjer svo opt á það minntir? Til þess, að vjer 
gefum gætur að því optar en þá, þegar reynslan 
færir oss sanninn heim; til þess, að vjer athugum 
það, áður en vjer sjálfir verðum að reyna það; til 
þess, að missir og mæða ekki komi oss óvart, ekki 
hitti oss óviðbúna. 

Þegar guðsorð setur oss þetta fyrir sjónir, 
hversu allt er fallvalt og forgengilegt, hversu að 
veröldin líður undir lok, og allt, sem í 
henni er, öll hennar lysting, allt, sem oss í henni 
lystilegt, ágætt og ákjósanlegt þykir, þá áminnir 
það oss undir eins: elskið ekki veröldina, bindið 
ekki hjarta yðar við heiminn, ekki heldur við 
þá hluti, sem í heiminum eru. Ó, sannlega er 
það skylt, að vjer gleðjumst af, og þökkum guði 
allt hið góða, sem hann veitir oss, en það ber oss 
þó jafnan að hafa í huga, að þessa heims gæðin, 
þau gæðin, sem oss einungis hjer í heimi er 
ætlað að njóta, eru fallvölt og forgengileg, eins þau, 
sem 053 eru allra dýrmætust; svo er vort eigið líf, 
svo er líf þeirra, sem. oss eru kærir, svo eru sam- 
vistir vor og þeirra, sem vjer elskum. 

Þannig undirbýr guðs orð oss og til býr, að 
vjer verðum, svo sem oss vera ber. Það gefur 
oss tilefni til að hugleiða það, sem reynslan kennir 

og minnir oss á, við hverju vjer megum búast, svo 
að vjer sjeum við búnir, hvað sem að höndum ber. 
En þó vjer vitum, hversu fallvalt og forgengilegt allt 
er, þó vjer viljum, eins og guðsorð kennir oss, vera 
viðbúnir að bera hvað helzt á oss leggst, þá getur 
söknuðurinn samt orðið sár, og sorgin þungbær, 
þegar vjer missum það, sem oss er kærast af öllu. 
En hann, sem er vegurinn, sannleikurinn og lífið, 
hann skilur ekki við oss á miðjum vegi, heldur 
leiðir hann oss alla leið, þangað sem vjer finn- 
um hvíld; hann fer ekki frá oss, þá vjer höfum 
lært að þekkja þann sorglega sannleikann, held- 
ur leiðir hann oss í allan sannleika, og kennir oss 
að þekkja einnig þann gleðilega sannleikann. 
Hann yfirgefur oss ekki án huggunar í hörmum vor- 
um, heldur gefur hann oss þá huggun, sem enginn 
annar og ekkert annað getur oss gefið. Víst að 
sönnu líður veröldin undir lok, og öll 
hennar lysting, einnig sú lysting, sem sá, er 
syrgir, hefur á því að syrgja, því sá, er syrgir, 
hefur ekki lystingu á glaum og gleði, heldur á sorg 
og söknuði, og honum finnst það nokkurs konar svölun 
fyrir sálu sína, að hugsa um það, sem vekur harma 
hans aptur og aptur. Víst að sönnu líður einnig 
þessi lysting undir lok, há frá líður, og sorgin 
missir sinn sárasta brodd; en þessi sefun sorgar- 
innar er engin huggun, heldur er þetta dofnun til- 
finninganna, sem engan veginn er huggunarleg. En 
um leið og guðsorð minnir oss á allra hluta fall- 

valtleik, um leið og það minnir á, að vjer eigum 
að vera viðbúnir að missa hvað helzt, sem oss er 
gefið á þessari jörðu, þá gefur það oss undir eins, 
oss til sannrar huggunar, hin huggunarríkustu fyrir- 
heiti, svo sem þetta er: Sá, sem guðs vilja gjör- 
ir, lifir að eilífu. Ó að þetta fyrirheiti hjá 
oss hefði sinn fulla krapt. Hversu mikil huggun 
liggur í þessu fyrir oss, þegar vjer hjer missum þá, 
sem oss éru kærir, og sem vjer vitum að höfðu 
vilja og viðleitni á, að gjöra guðs vilja? Hversu 
hugann hreystandi og kraptinn styrkjandi í lífs- 
ins erfiði og mæðu, hversu uppörfandi oss, til að 
bera vora byrði þolinmóðlega, og vinna vort 
verk trúlega, eptir guðs vilja, er þetta, að vjer þá 
megum hafa þess vissa von, að fá að lifa að eilífu, 
— því það, að lifa að eilífu, það er sama sem að 
vera sæll eilíflega, að njóta í guðs himneska dýrðar- 
ríki þeirrar eilífu sælu, sem guð hefur sínum út- 
völdu frá upphafi fyrirbúið. 

Hvað getur verið huggunarríkara, en sú von 
og trú, að þeir, sem vjer elskum, sjeu þessarar 
sælu njótandi orðnir, og að einnig vjer munum 
hennar hluttakandi verða, sú von og trú, að sjálfir 
vjer og vorir sælu vinir munum verða samarfar í 
lífsins náðargjöf, munum í sömu sælu saman lifa ei- 
líflega. Guð, vor himneski faðir, gefi oss öllum 
lífsins náðargjöf! Hann gefi það, að vjer og vorir 
vinir, já, að allir vjer, sem hjer hljótum, og opt 
svo skyndilega, að skilja, aptur söfnumst saman í 

hans sæluríki. Ó, bræður mínir elskanlegir, látum 
ekki vanta það, sem af oss út heimtist til þess, að 
þessi vor ósk og bæn geti uppfyllt orðið; gefum 
gætur að, hverjum fyrirheitið er gefið: „Sá, sem 
guðs vilja gjörir, lifir að eilífu“. Svo leggjum 
þá, samkristnir bræður og systur! alla ástundun á 
að gjöra guðs vilja, upp á það, að vjer verðum 
fyrirheitisins hluttakendur, getum þessa heims 
huggað oss við, en annars heims öðlazt það, 
sem það lofar. Vissulega, þess betur, sem vjer 
þetta gjörum, þess grundvallaðri verður von vor, og 
þess óbilugri huggun höfum vjer bæði í lífi og 
dauða af þessu huggunarríka fyrirheiti: Sá, sem 
guðs vilja gjörir, lifir að eilífu. Lífs- 
ins þrengingu munum vjér þá álíta bæði skanm- 
vinna og ljettbæra, er vjér lítum til þeirrar yfir- 
gnæfanlegu eilífu dýrðar, sem á síðan mun oss aug- 
ljós verða, og dauðann munum vjer þá álíta svo 
sem lífsins dyr, svo sem inngang til hins eilífa lífs- 
ins. Allt þetta munum vjer gjöra í traustri trú 
til hans, sem oss kenndi að þekkja veginn, sann- 
leikann og lífið, til hans, sem lífið og ódauðlegleik- 
ann í ljós leiddi, til hans, sem kenndi oss að þekkja 
guðs vilja, kenndi oss, hvernig vjerí þessum heimi 
lifa ættum guðs vilja samkvæmt, svo að vjer í öðr- 
um heimi mættum njótandi verða þess eilífa lífsins, 
sem hann hefur í ljós leitt og oss afrekað. Hans 
vegna getum vjer þá, bæði með tilliti til þeirra 
vorra vina, sem á undan eru farnir, og svo til 

sjálfra vor, sigri hrósandi sagt: Dauði, hvar 
er þinn broddur? gröf, hvar er þínn sig- 
ur? lofaður veri guð, sem oss gefur sig- 
urinn fyrir drottin vorn, Jesúm Krist. 
Veröldin líður undir lok og hennar 
lysting, einnig það ágætasta og dýrmætasta af 
þessa heims gæðum. Hjer er einn þess talandi vott- 
ur — talandi, þó varirnar þegi, — talandi til hjartna 
vorra, því þessi vor sofnaða systir, hverrar líf svo 
fljótt leið á enda, hafði margt það til að bera, sem lífið 
ágætir, og sem dýrmætt má vera þeim, er það þekktu, 
og sjer í lagi þeim, er henni næstir stóðu. — Látum 
oss hjer líta yfir líf hennar, minnast hinna helztu 
atriða lífs hennar, að því leyti þau eru oss kunnug. 
Prestskonan sáluga Rannveig Júlíana 
Margrjet Thórarensen var fædd í 
Reykjavík 27. dag októbermánaðar 1820. For- 
eldrar hennar voru kaupmaður Sigurður Si- 
vertsen, Bjarnason, riddara, og kona hans, 
madáme Guðrún Guðmundsdóttir Thorder- 
sen, alsystir biskups vors, herra Helga; og eru 
báðar ættir hinnar framliðnu þannig þjóðkunnugar. 
Madame Rannveig sáluga ólst upp hjá foreldr- 
um sínum, sem, éins og alkunnugt er, ekkert spör- 
uðu til þess, að afla börnum sínum þeirrar mennt- 
unar Og menningar, sem kostur var á. Eptir að 
þau höfðu aflað þessari dóttur þeirrar menntunar, 
sem henni varð aflað hjer, sigldu þau með hana 


til Kaupmannahafnar árið 1833, og komu henni 
9. 

þar fyrir til kennslu á góðum stað, þar sem hún 
dvaldi rúmlega 27, ár. Nam madame Rannveig 
sáluga á þessum árum margt og mikið, bæði í bók- 
legum menntum og ýmsum hannyrðum, og varð í 
hvorutveggja þessu sjerlega vel að sjer. Í tungu- 
málum kunni hún, til dæmis að taka, auk íslenzku 
og dönsku, bæði þýzku og frakknesku, og þó bezt 
ensku, sem hún talaði fyrirstöðulaust við útlenda 
menn. Í sönglyst og hljóðfæraslætti var hún og 
afbragðsvel að sjer. Árið 1836 kom hún aptur til 
landsins, og var eptir það hjá foreldrum sínum, 
þangað til 1855; kenndi hún á þessum árum mörg- 
um stúlkum ýmsar kvennlegar listir. 1854 giptist 
hún prestinum, sjera Stefáni Thórarensen, 
sem nú, eptir ekki fullra 2 ára samveru, varð að 
sjá henni á bak. Í fyrra sumar seint fluttu þessi 
ungu hjón sig hingað að Hraungerði; en áður en 
árið var liðið, urðu þau að skilja; snemma í næst- 
liðnum mánuði tók hin framliðna þungan sjúkdóm, 
sem dró hana til dauða eptir 27, viku legu. Hún 
andaðist, eins og oss er kunnugt, fyrra mánudag, 
23. dag júnímánaðar 1856. 

Svo fallvalt reyndist hennar jaróneska líf. Og 
hversu opt reynist það ekki svo? Hversu margur 
hefur mátt segja, eins og Ezekías: „á miðjum degi 
míns lífs hlýt jeg að ganga í gegnum dauðans dyr; 
— þú endar daginn fyrir mjer, áður en kveldið er 
komið“. Og að vísu er þetta sorglegt fyrir þá, sem 
eptir lifa, en þó einkum og allra helzt þá, þegar 

þeir einnig að öðru leyti hafa eptir miklu að sjá, 
þegar þeir missa það, sem þeir töldu líf síns lífs, 
síns lífs mestu og beztu gleði, því meiru sem 
eptir er að Sjá, því meiri verður sorgin og söknuð- 
urinn; og vjer getum vel getið nærri og tekið þátt 
í sorg þinni, sorgmæddi ekkill! því vjer vitum það, 
að þú átt eptir miklu að sjá, að þú hefur misst 
ástúðlegustu konu, sem var lífs þíns mesta og bezta 
gleði. Vjer vitum það, að þessi framliðna var gædd 
mörgum góðum gáfum, að hún var mæta-vel að 
sjer Í mörgum greinum, og mörgum mannkostum 
búin; að hún hafði næmustu tilfinningu fyrir því, 
sem fagurt er og gott; að hún hafði til að bera 
mikla stillingu og staðfestu; að hún var trygg og 
trúföst vinum sínum, ástrík við þá, er hún unni, 
og góðsöm við alla. Vjer vitum það, sem mest er 
um vert, að hún vandaði allt sitt ráð í öllu 
sínu framferði, eins og guðs vilja er sam- 
kvæmt. Vegna alls þessa er vissulega eptir miklu 
að sjá; en vegna þess höfum vjer líka þá vissu 
von og traustu trú, að hún sje fyrirheitísins hlut- 
takandi orðin, að hún nú lifi eilífu lífi í eilífri sælu. 
Og þess vegna, kæri vinur! þó mikill sje missir 
þinn, þá minnstu guðs fyrirheitis, og huggaðu þig 
við, að sá, sem guðs vilja gjörir, lifir að 
eilífu. Huggunarinnar guð gefi þjer, og öllum, 
sem hana syrgja, og hennar sakna, hjer við að 
huggast, og svo að lifa, að þó þeir nú skilji við 

hana með sorg, þá megi þeir hana aptur í fögnuði 
finna, og með henni lifa að eilífu. 

Látum oss, bræður mínir! oss, sem nú höfum 
hjer fyrir augum þennan vott þess, hversu að hið 
jarðneska lífið er fallvalt, og öll þess gæði, og allt 
þess ágæti forgengilegt, látum oss öllum þetta sagt 
vera: Veröldin líður undir lok, og henn- 
ar lysting; búumst ekki við öðru, en að vjer, 
og má ske þá minnst vonum varir, megum missa 
það, sem oss er kærast á jörðunni.  Búumst ekki 
við öðru, en að sjálfir vjer, og má ske þá minnst von- 
um varir, megum skilja við heiminn, og við allt það, 
sem í honum er. En látum oss líka þetta sagt vera: 
Sá, sem guðs vilja gjörir, lifir að eilífu. 
Undir búum oss, að vjer, þegar vjer hjer við skilj- 
um, fáum að lifa að eilífu, fáum öðlazt hið eilífa 
lífið; undir búum oss með því, á þeim dögunum, sem 
enn gefast oss, að gjöra guðs vilja; undir búum oss 
með guði þóknanlegu líferni, svo að vjer sjeum við- 
búnir, þegar kallið kemur, og getum gegnt því með 
gleði, með gleði af þeirri von og trú, að vjer, fyrir 
verðskuldun frelsara vors, munum fá með honum 
og öllum útvöldum að lifa að eilífu. En þú, 
vor góði guð og faðir! hjálpa oss til að undir búa 
oss þannig. Lof og þakkir sjeu þjer fyrir alla þá 
huggun, sem þú veitir oss í lífsins hörmum, og 
fyrir þann styrk, sem þú gefur oss í lífsins stríði. 
Lof og þakkir sjeu þjer fyrir það þú hefur gefið 
oss þau dýrðlegu fyrirheiti, sem fullvissa oss um, 

að sá, sem þinn vilja gjörir, lifir að eilífu, að dauð- 
inn er lífsins dyr, inngangur til hins eilífa lífsins 
Íyrir alla þá, sem þinn vilja gjöra og þinn- 
ar velþóknunar leita. Hjálpa oss öllum, himneski 
faðir! að vjer finnumst í þessara tölu. Styrk oss 
til alls góðs æfinlega. Gef oss náð til, að vjer 
gjörum þinn vilja, svo að vjer fáum með þjer að 
lifa eilíflega. Meðan vjer erum í heiminum, þá 
geym þú vor við illu, en þegar þú kallar oss hjeð- 
an, þá fullkomna þitt verk; meðan vjer erum í heim- 
inum, viljum vjer gefa þjer dýrðina, sem tilheyrir 
þjer einum, en þegar þú kallar oss hjeðan, þá gef 
oss þá dýrð, sem þú hefur þínum útvöldu fyrirbúið 
frá upphafi veraldar. Heyr oss og bænheyr, himn- 
eski faðir, fyrir þinn son, vorn drottin, Jesúm 
Krist. Amen. 

lll. 


GRAFSKRIPT. 


Hr 
Hjer hvílir 
hinnstum blundi 
prestskonan Madame Bannveig J. M. 
T"hórarensen, 
fædd Sivertsen. 
Hún fæddist 27. d. októberm. 1820, 
giptist 26. d. ágústm. 1854 
Stefáni Thórarensen, 
og andaðist 23. d. júním. 1856. 
Mjúkur er nú 
þinn moldarbeður, 
því að guðs hönd 
gröf þjer reiddi; 
sætir munu draumar 
og svefninn vær, 
því að sakleysi 
og siðprútt hjarta, 
ástin eilífa 

og ótti drottins 
lífs föruneyti 
leiddrar gæta. 
En á gröf þína 
ástheit tár 
harmi fegins 
hrynja maka. 


Hrörnar líf, 
heimar kvíða, 
hverfur allt í allt; 
en í guðs skauti 
glaðar fagna 
leystar sálir 
lífgjöf dýrri. 
G. Thórarensen. 


IV. 


MINNINGARLJÓÐ - 


eptir 
Rannveigu J. M. 'Thórarensen. 


1 


Sárt er að þreyja, sárt að skilja; 
sárt er að horfa á leiði þitt, 

og harma þunga þó að dylja; 

— það er hið stranga hlutfall mitt. 
Hvenær mun faðir himna vilja, 
hjartanu þessu að verði fritt? — 


Sárt er að þreyja; holdið hjúpi 
hulið er moldar, bleikt og kalt, 
en yfir þessu þagnardjúpi 
þollausum fótum stend eg valt. 

Á jeg að halda af himni drjúpi 
huggun ei nein, er missi' eg allt? 

Finn eg þá ekki friðun neina? 
Faðir, æ, jú! eg missti? ei allt: 
þig hef jeg enn, og ætíð eina, 
ei sem mig, Dauði ! ræna skalt, 
minningu lífsins helga' og hreina, 
holdið um stund þó blundi kalt. 


Man jeg þitt, Rannveig! hreinast hjarta, 
hjartað það tryggva', er gafstu mjer, 

man jeg það æ, hve blíðan bjarta 

blessuð mig gagntók, öll frá þjer; 

þó móti bljesi? eg kunni ei kvarta, 

nú kvarta eg: hjartað brostið er. — 


Man jeg þitt auga angurblíða, 

ef að þú heyrðir nokkurs kvein; 
man jeg þig hrærða, fljóðið fríða! 
fagnandi vesals græða mein. 

Man eg þig hörmung marga líða, 
"man, þá hve dyggðin fagurt skein. 


En það er dyggð, ef veittu? er varið 
vel sínu pundi', og bet'r en þú 
gáfu með sína' ei gat neinn farið, 
guði því jafnan varstu trú, 

hjelzt það til enda', er hafðir svarið, 
hvíldina að launum þiggur nú. 

Því höndin sig til vinnu vandi, 
vizku nam sálin, svo að hjer 
var engin kona á Ísalandi, 

af sem í menntum bæri þjer; 
hjá guði nú þinn auðgast andi, 
ætíð sem þangað lypti sjer. 


Og nú er þögn, því gröfin geymir 
og guð það ljós, er varð of bjart 
augunum sumra; en enginn gleymir, 
að ást og fegurð var þitt skart, 

já, allt frá drottni' er ofan streymir 
í anda mannsins, gott og þarft. 


Og nú er þögn, — en þrútið dynur 
þrungnum af augum harmatár, 
foreldrar, systkin! fögur hrynur 
fórn yðar, guð veit hún er sár! 
Harmanna þinna, er varst oss vinur, 
votar mun drottinn þerra brár. 


Líf mitt, hvar ertu? hans í hendi, 
hreina sem kallar böli frá. 

Hvar ertu, Dauði! einhver endi 
andvörpum þessum verður á. 

Ó, jeg hef von, að loks jeg lendi 
á landinu drottins barni hjá. 

því er og bezt að þegja, og bíða, 
þangað til lífið veitist mjer; 

ei verður tíminn lengi að líða, 
lífið og gleðin nálæg er. 

Ó, hve vjer brátt við endann tíða 
englanna! í tölu mætum þjer! 


St. Thórarensen. 

2. 


Athgr. Vegna þess, að greinin í blaðinu „Norðra“, 4. árg., 
bls. 55., er Í nánu sambandi við versið, sem henni 
fylgir þar, auk þess, að grein þessi er ekki síður 
sönn, en hún er fögur, þá leyfir útgefandinn sjer, 


3 


að láta prenta hjer síðara hluta hennar á undan 
versinu sjálfu. 


— Því betur sem hver og einn þekkti 
hana, því meira harmdauða er hún öll- 
um, því hún hafði til að bera alla þá 
kosti, er kvennmann mega prýða. Gáfurn- 
ar voru ágætar, lundernið blítt og ást- 
úðlegt, og geðið stillt og kjarkmikið. 
Hún var einhver hin hagasta kona á voru 
landi á allar hannyrðir, kunni afbragðs- 
vel söng og hljóðfæraslátt, og skildi og 
talaði útlendar tungur. 


En þú, hin skæra sumarsól, 
sem að þó önnur blómin vekur, 
hví hið blíðasta burt þú tekur, 
sem hverjum vorra unað ól? 

Þú varst af öfund orðin myrk 

og óttaðist skinið hennar bjarta. 

Veiztu þá ei, að víf mun skarta 

þjer fegri? á himni, helg og styrk? 
Sveinn Skúlason. 


Tvö vinakvæði 


til útgefarans, 


Sí. Thórarensens, 


1856 og 1857. 


Reykjavík. 
Í prentsmiðju Íslands, hjá E. þórðarsyni. 
1857. 


1. 


Hreggi vetur harður grætur, 
hrynur grjót úr brúnum fjalla, 
svíða tár á sárri kinn; 
þannig drottinn löngum lætur 
líða sína skepnu alla, 
kveinstaf má hún kveða sinn. 
Fugl í lopti saklaus sveimar, 
sjer með vængja leikur blaki, 
himinfrelsi örfast af; 

en, því konu á hann heima, 
einatt hann með gleðikvaki 
lofgjörð syngur guði', er gaf. 
Heim hann snýr að hreiðri glaður, 
horfna sjer hann kvon og unga; 
sorta slær af sorg að brá; 
grimmur eða góður maður 
gjalla lætur skotið þunga ; 
gleði? og sorg er endir á. 
Sárast líður sekur maður; 
sælan þúsund kvalir geymir, 
hryggðin undir brosi býr; 
gröf oss reiðir gleðistaður, 
grátinn hug til ástar dreymir, 
vakinn harmur vefur nýr. 
Óttinn mitt í hlátri hræðir, 
heptir kvíðinn orð á vörum; 
missir fylgir öllum auð, 


ástin, gleðin, allt oss mæðir, 
allir vjer, þá hjeðan förum, 
liðið höfum nóga nauð. 

Ein er vonin huggun hrelldum, 
hana oss vor faðir sendi 

svo ei skyldum sigrast vjer; 
manni bendir sorgum seldum 
sæla, geymd í drottins hendi; 
allir þrá, en enginn sjer. 
Sjávarmaður sjer, í voða, 

sín hvar bíður hrædd á landi 
sú, er hann í brjósti ber; 

þá í gegnum brim og boða 
ber hann djarfur upp að sandi; 
vonin honum vegur er. 

Svo nú þín á sælu-jörðu 

sú þig elskar jafnan bíður, 
aldrei hefur augu? af þjer; 
burtu þig frá böli hörðu 

bárari hver, sem fram hjá líður 
heim í leið til hennar ber. 


Boða milli ber samt háan, 
byrgir fyrir sjónum þínum 
fagra strönd og frelsað víf; 
sigldu djarfur einmitt á hann, 
óhætt mun, þó skipi týnum; 
samt oss ber í land með líf. 


9 
Eiskaði vinur, þú minnist þá mín; 
minnist jeg aptur og hugsa til þín, 
hugsa nú til þín í harmi. 
Jeg er í andanum allur hjá þjer, 
áfangastaðar þar leita jeg mjer 
grafinnar grafar á barmi.* 
Þar sástu hverfa hið ljúfasta ljós, 
lífinu kærast, þá fegurstu rós, 
sem vex ekki aptur á vori; 
þar stóðstu grátinn með harmstungnum hug, 
hjarlað var titrandi, en vantaði dug 
fótinn, að sporna í því spori. 
En tár þín, sem runnu á rótaða mold, 
er reifað var jörðu hið andvana hold, 
þau hnigu þó helgum að straumi, 
og glatast þar ekki, en ummyndan ná, 
svo inndælt mun verða þau dýróleg að "sjá 
að loknum þeim dauðlega draumi. 


Gröf heyri? eg opnast og guðs sonar raust 

gjalla, sem þrumu', er úr skýjunum brauzt, 
en dauðir af dvalanum rísa. 

Tár þau, er streymdu, þars önd kvaddi önd, 

sem unaðar-perlur við himneska strönd, 


2 


lífsins í vatni þá lýsa. 


*) Brjefið með kvæði þessu er skrifað mjer 1857 „að Hraun- 

gerði“. K Útg. 

